کوویڈ 19 کی صورتحال پر وزرائے اعلیٰ سے گفت و شنید کے دوران وزیر اعظم کے اختتامی کلمات کا متن

27 اپریل 2022: نمسکار! میں سب سے پہلے تمل ناڈو کے تھنجاور میں آج پیش آئے واقعے پر افسوس کا اظہار کرتا ہوں۔ میں مرنے والے شہریوں کے اہل خانہ سے تعزیت کرتا ہوں۔ متاثرہ خاندانوں کو مالی امداد بھی فراہم کی جارہی ہے۔ ساتھیو، پچھلے دو سالوں میں کورونا کے سلسلے میں یہ ہماری 24 ویں میٹنگ ہے۔ کورونا کے دور میں مرکز اور ریاستوں نے جس طرح مل کر کام کیا، اس نے کورونا کے خلاف ملک کی لڑائی میں اہم کردار ادا کیا ہے۔ میں تمام وزرائے اعلیٰ، ریاستی حکومتوں اور تمام کورونا واریئرز کی ستائش کرتا ہوں۔ ساتھیو، بعض ریاستوں میں سکریٹری صحت نے ابھی کورونا کے بڑھتے ہوئے معاملات کے بارے میں معلومات تفصیل سے پیش کی ہیں۔ معزز وزیر داخلہ نے بھی بہت سے اہم پہلو ہمارے سامنے رکھے ہیں۔ اس کے ساتھ ساتھ آپ میں سے بہت سے، وزرائے اعلیٰ نے بھی بہت سے اہم نکات سب کے سامنے پیش کیے ہیں۔ یہ واضح ہے کہ کورونا کا چیلنج ابھی تک مکمل طور پر ٹل نہیں سکا ہے۔ اومیکرون اور اس کی ذیلی اقسام کس طرح سنگین حالات پیدا کر سکتی ہیں، یہ ہم یورپ کے ممالک میں دیکھ رہے ہیں۔ گزشتہ چند مہینوں میں بعض ممالک میں ان ذیلی اقسام کی وجہ سے کئی اضافے ہوئے ہیں۔ ہم بھارتیوں نے اپنے ملک کی صورتحال کو بہت سے ممالک کے مقابلے میں بہت بہتر اور قابو میں رکھا ہے۔ ان سب کے باوجود ہمیں گزشتہ دو ہفتوں سے کچھ ریاستوں میں معاملات میں جس طرح اضافہ ہو رہا ہے اس سے چوکس رہنے کی ضرورت ہے۔ چند ماہ پہلے ہمارے پاس جو لہر آئی تھی، وہ لہر، ہم نے اس سے بہت کچھ سیکھا ہے۔ تمام ہم وطنوں نے اومیکرون لہر سے کامیابی سے نمٹا، خوفزدہ ہوئے بغیر اہل وطن نے مقابلہ کیا۔ ساتھیو، دو سال کے اندر اندر ملک نے صحت کے بنیادی ڈھانچے سے لے کر آکسیجن کی فراہمی تک کورونا سے متعلق ہر پہلو میں ضروری ہر چیز کو مستحکم کرنے کی سمت میں کام کیا ہے۔ تیسری لہر میں کسی بھی ریاست میں بے لگام حالات کی کوئی اطلاع نہیں ملی۔ ہماری کوویڈ ویکسینیشن ڈرائیو نے بھی اس میں بہت مدد کی! ملک کی ہر ریاست میں، ہر ضلع میں، ہر خطے میں، چاہے وہاں کے جغرافیائی حالات کچھ بھی ہوں، ٹیکہ عوام تک پہنچ چکا ہے۔ یہ ہر بھارتی کے لیے فخر کی بات ہے کہ آج بھارت کی 96 فیصد بالغ آبادی کوکورونا ٹیکے کی پہلی خوراک مل چکی ہے۔ 15 سال سے زیادہ عمر کے تقریباً 85 فیصد شہریوں کو دوسری خوراک بھی لگ چکی ہے۔ ساتھیو، آپ بھی سمجھتے ہیں اور دنیا کے بیشتر ماہرین کا نتیجہ یہ ہے کہ ٹیکہ کورونا کی روک تھام کے لیے سب سے بڑی ڈھال ہے۔ ہمارے ملک میں طویل عرصے کے بعد اسکول کھلے ہیں، کلاسیں شروع ہو چکی ہیں۔ ایسی صورتحال میں کورونا کے کیسز میں اضافے کی وجہ سے کہیں نہ کہیں والدین کی تشویش بڑھ رہی ہے۔ کچھ اسکولوں میں بچوں کے متاثر ہونے کے معاملے میں بھی بعض اطلاعات ملی ہیں۔ لیکن یہ اطمینان بخش بات ہے کہ زیادہ سے زیادہ بچوں کو ٹیکے کی ڈھال بھی مل رہی ہے۔ مارچ میں ہم نے 12 سے 14 سال کی عمر کے بچوں کے لیے ویکسینیشن شروع کی۔ ابھی کل ہی 6 سے 12 سال کے بچوں کے لیے ٹیکہ کی منظوری بھی حاصل کی گئی ہے۔ جلد از جلد تمام اہل بچوں کی ویکسینیشن ہماری ترجیح ہے۔ اس کے لیے اسکولوں میں پہلے کی طرح خصوصی مہم چلانے کی بھی ضرورت ہوگی۔ اساتذہ اور والدین کو اس سے آگاہ ہونا چاہیے، ہمیں اس کو بھی یقینی بنانا ہوگا۔ ٹیکہ سیفٹی نیٹ کو مضبوط بنانے کے لیے ملک کے تمام بالغوں کے لیے احتیاطی خوراک بھی دستیاب ہے۔ اساتذہ، والدین اور دیگر اہل افراد بھی احتیاطی خوراک لے سکتے ہیں، اس طرف بھی ہمیں انھیں آگاہ کرتے رہنا ہوگا۔ ساتھیو، تیسری لہر کے دوران ہم نے کورونا کے ہر روز تین لاکھ سے زیادہ معاملات دیکھے ہیں۔ ہماری تمام ریاستوں نے بھی ان معاملات کو سنبھالا اور باقی سماجی اقتصادی سرگرمیوں کو بھی تیز تر کیا۔ یہ توازن ہماری حکمت عملی کا حصہ بننا چاہیے۔ ہمارے سائنسدان اور ماہرین قومی اور عالمی صورتحال پر مسلسل نظر رکھے ہوئے ہیں۔ ان کی تجاویز پر ہمیں پیشگی، فعال اور اجتماعی نقطہ نظر کے ساتھ کام کرنا ہوگا۔ شروع میں انفیکشن کی روک تھام ماضی میں ہماری ترجیح تھی اور اب بھی وہی رہنی چاہیے۔ آپ سب نے جس بات کا ذکر کیا ہے، ہماری ٹیسٹ، ٹریک اور ٹریٹ کی حکمت عملی پر بھی ہم یکساں طور پر موثر طریقے سے عمل درآمد کرتے ہیں۔ آج کورونا کی صورتحال میں یہ ضروری ہے کہ اسپتالوں میں داخل مریضوں میں، جو ہمارے شدید انفلوئنزا کے کیسز ہیں، ان کا 100 فیصد آر ٹی پی سی آر ٹیسٹ ہونا چاہیے۔ جو بھی اس میں مثبت آتا ہے، ان کے نمونے جینوم سیکوئنسنگ کے لیے بھیجے جانے چاہئیں۔ اس سے ہم وقتاً فوقتاً مختلف اقسام کی شناخت کر سکیں گے۔ ساتھیو، ہمیں عوامی مقامات پر کوویڈ کے لیے مناسب طرز عمل کو فروغ دینا ہوگا اور ساتھ ہی اس بات کو یقینی بنانا ہوگا کہ عوام میں کسی قسم کا خوف و ہراس پیدا نہ ہو۔ ساتھیو، آج کی بحث میں صحت کے بنیادی ڈھانچے کو اپ گریڈ کرنے کے لیے جو کام کیا جارہا ہے اس پر بھی تبادلہ خیال کیا گیا۔ بنیادی ڈھانچے کو اپ گریڈ کرنے کا کام تیز رفتاری سے جاری ہے، اسے یقینی بنایا جانا چاہیے۔ بستر، وینٹی لیٹر اور پی ایس اے آکسیجن پلانٹس جیسی سہولیات کے لحاظ سے ہم بہت بہتر پوزیشن میں ہیں۔ لیکن یہ تمام سہولیات فعال رہیں، ہمیں اس بات کو یقینی بنانا ہوگا اور اس کی نگرانی بھی کی جانی چاہیے، ذمہ داری کا تعین کیا جانا چاہیے تاکہ اگر ہمیں کبھی ضرورت پڑے تو ہمیں کسی بحران کا سامنا نہ کرنا پڑے۔ اس کے علاوہ اگر کہیں خلا ہے تو میں درخواست کروں گا کہ اس کی اعلیٰ سطح پر تصدیق کی جائے، اسے پر کرنے کی کوشش کی جائے۔ میڈیکل کالجوں، ضلعی اسپتالوں، ان سب کو ہمیں اپنے طبی بنیادی ڈھانچے کو بڑھانا ہے اور افرادی قوت کو بھی بڑھانا ہے۔ مجھے یقین ہے کہ باہمی تعاون اور بات چیت سے ہم بہترین طور طریقوں کو تیار کرتے رہیں گے اور کورونا کے خلاف مضبوطی سے لڑتے رہیں گے اور راستے بھی نکالیں گے۔ ساتھیو، آئین میں تعاون پر مبنی جس وفاقیت کے جذبے کا ذکر کیا گیا ہے بھارت نے کورونا کے خلاف اس طویل لڑائی میں اس سے کام لے کر بھرپور مقابلہ کیا ہے۔ عالمی حالات کی وجہ سے بیرونی عوامل کے ملک کے اندرونی حالات پر جو اثرات مرتب ہوتے ہیں، مرکز اور ریاستوں نے مل کر اس کا مقابلہ کیا ہے اور ایسا کرنا پڑے گا۔ مرکز اور ریاستوں کی مشترکہ کوششوں کی وجہ سے ہی آج ملک میں صحت کے بنیادی ڈھانچے کو بڑے پیمانے پر بہتر بنایا گیا ہے۔ لیکن دوستو، آج اس بحث میں میں ایک اور پہلو کا ذکر کرنا چاہوں گا۔ آج کے عالمی حالات میں اقتصادی فیصلوں میں مرکزی اور ریاستی حکومتوں کی ہم آہنگی، بھارت کی معیشت کو مضبوط بنانے کے لیے ان کے درمیان ہم آہنگی پہلے سے کہیں زیادہ ضروری ہے۔ آپ سب اس حقیقت سے واقف ہیں کہ جنگ کی جو صورتحال پیدا ہوئی ہے اور جس طرح سپلائی چین متاثر ہوئی ہے اور ایسے ماحول میں چیلنجوں میں دن بدن اضافہ ہو رہا ہے۔ یہ بحران عالمی بحران میں بہت سے چیلنج لا رہا ہے۔ اس طرح کے بحران کے وقت تعاون پر مبنی وفاقیت، مرکز اور ریاستوں کے درمیان ہم آہنگی کے جذبے کو مزید بڑھانا ناگزیر ہو گیا ہے۔ اب میں آپ کو ایک چھوٹی سی مثال دیتا ہوں۔ مثال کے طور پر ہم سب کے سامنے پٹرول اور ڈیزل کی قیمتوں کا موضوع ہے۔ مرکزی حکومت نے اہل وطن پر پٹرول اور ڈیزل کی بڑھتی ہوئی قیمت کے بوجھ کو کم کرنے کے لیے ایکسائز ڈیوٹی میں کمی کی تھی۔ پچھلے ماہ نومبر کے مہینے میں یہ کم تھا۔ مرکزی حکومت نے ریاستوں پر بھی زور دیا تھا کہ وہ ٹیکسوں میں کمی کریں اور ان فوائد کو شہریوں کو منتقل کریں۔ اس کے بعد کچھ ریاستوں نے حکومت ہند کی ایما پر اپنے یہاں ٹیکس میں کمی کی لیکن کچھ ریاستوں نے اپنی ریاست کے لوگوں کو کوئی فائدہ نہیں دیا۔ اس کی وجہ سے دیگر کے مقابلے میں پٹرول اور ڈیزل کی قیمتیں اب بھی ان ریاستوں میں بہت زیادہ ہیں۔ ایک طرح سے یہ ان ریاستوں کے لوگوں کے ساتھ ناانصافی ہے بلکہ پڑوسی ریاستوں کو بھی نقصان پہنچاتی ہے۔ فطری طور پر ٹیکسوں میں کمی کرنے سے ریاستیں آمدنی سے محروم ہو جائیں گی۔ مثال کے طور پر اگر کرناٹک ٹیکسوں میں کمی نہ کرتا تو ان چھ ماہ میں اسے 5000 کروڑ روپے سے زیادہ کی آمدنی حاصل ہوتی۔ اگر گجرات بھی ٹیکس میں کمی نہ کرتا تو اسے 3400 کروڑ روپے سے زیادہ کی آمدنی حاصل ہوتی۔ لیکن ایسی کچھ ریاستوں نے اپنے شہریوں کی بھلائی کے لیے مثبت اقدامات کیے ہیں اور اپنے ویٹ ٹیکس میں کمی کی ہے تاکہ ان کے شہریوں کو تکلیف نہ ہو۔ اس کے ساتھ ہی پڑوسی ریاستوں گجرات اور کرناٹک نے ٹیکسوں میں کمی نہ کرکے ان چھ ماہ میں 3500 کروڑ روپے سے 5500 کروڑ روپے تک کی اضافی آمدنی حاصل کی۔ جیسا کہ ہم جانتے ہیں کہ گزشتہ سال نومبر کے مہینے میں ویٹ کو کم کرنے کی بات ہو رہی تھی، سب نے گزارش کی تھی۔ لیکن بہت سی ریاستیں، میں یہاں کسی پر تنقید نہیں کر رہا ہوں، میں صرف آپ سے گزارش کر رہا ہوں۔ میں آپ کی ریاست کے شہریوں کی فلاح و بہبود کے لیے گزارش کر رہا ہوں۔ اب گویا چھ ماہ پہلے کچھ ریاستوں نے اس معاملے کو قبول کر لیا ہے، کچھ ریاستوں نے اسے قبول نہیں کیا ہے۔ اب مہاراشٹر، مغربی بنگال، تلنگانہ، آندھرا پردیش، تمل ناڈو، کیرالہ، جھارکھنڈ جیسی بہت سی ریاستوں نے کسی وجہ سے اسے قبول نہیں کیا اور ان کی ریاست کے شہریوں کا بوجھ جاری رہا۔ میں اس بات میں نہیں جاؤں گا کہ اس عرصے کے دوران ان ریاستوں نے کتنی آمدنی حاصل کی۔ لیکن اب میری آپ سے گزارش ہے کہ ملک کے مفاد میں، آپ کو پچھلے نومبر میں جو کرنا تھا۔ یہ چھ ماہ سے تاخیر کا شکار ہے، اب بھی، آپ اپنی ریاست کے شہریوں کو ویٹ میں کمی کرکے فائدہ پہنچا سکتے ہیں۔ آپ سب جانتے ہیں کہ حکومت ہند کو حاصل ہونے والی آمدنی کا 42 فیصد ریاستوں کو جاتا ہے۔ میں تمام ریاستوں سے درخواست کرتا ہوں کہ وہ عالمی بحران کے اس دور میں تعاون پر مبنی وفاقیت کے جذبے پر عمل کرتے ہوئے ایک ٹیم کے طور پر مل کر کام کریں، اب میں کئی موضوعات کی باریکی میں نہیں جا رہا ہوں۔ کھادوں کی طرح آج ہم کھاد پر دنیا کے ممالک پر منحصر ہیں۔ کتنا بڑا بحران ہے۔ سبسڈی میں مسلسل کئی گنا اضافہ ہو رہا ہے۔ ہم کسانوں پر بوجھ منتقل نہیں کرنا چاہتے۔ اب جب آپ کو اس طرح کے بحران کا سامنا ہے تو میں آپ سب سے درخواست کرتا ہوں کہ آپ اپنی ریاست کو سب سے زیادہ ترجیح دیں، اپنی پڑوسی ریاست، تمام اہل وطن کے مفاد میں۔ میں ایک اور مثال دیتا ہوں۔ اب نوطمر میں جو کرنا تھا وہ نہیں کیا۔ اس لیے پچھلے چھ ماہ میں کیا ہوا ہے؟ آج چنئی میں تمل ناڈو میں پٹرول تقریباً 111 روپے فی لیٹر ہے۔ جے پور میں 118 سے زیادہ ہے۔ حیدرآباد میں 119 سے زیادہ ہے۔ کولکتہ میں 115 سے زیادہ ہے۔ ممبئی میں 120 روپے سے زیادہ ہے اور کٹوتی کرنے والوں، ممبئی کے ساتھ دیو دمن میں 102 روپے ہے۔ ممبئی میں 120، بغل میں دیو دمن میں 102۔ کولکتہ میں 115، لکھنؤ میں 105۔ حیدربار میں تقریباً 120 ، جموں میں 106 کے قریب۔ جے پور میں 118، گوہاٹی میں 105۔ گروگرام میں 105، دہرادون ہماری اتراکھنڈ کی چھوٹی ریاست 103 روپے ہے۔ میں آپ سے درخواست کرتا ہوں. کہ آپ نے چھ ماہ بھلے ہی اپنی آمدنی میں اضافہ کرلیا ہو۔ آپ کی ریاست کے کام آئے گی، لیکن اب آپ پورے ملک میں تعاون کیجیے، یہ آج آپ سے میری خصوصی درخواست ہے۔ ساتھیو، ایک اور موضوع جس پر میں آج اپنی بات کرنا چاہتا ہوں۔ ملک میں گرمی تیزی سے بڑھ رہی ہے اور وقت سے پہلے بہت زیادہ گرمی بڑھ رہی ہے اور ایسے وقت میں ہم مختلف مقامات پر آگ لگنے کے بڑھتے ہوئے واقعات بھی دیکھ رہے ہیں۔ گزشتہ چند دنوں میں جنگلات، اہم عمارتوں، اسپتالوں میں آگ لگنے کے واقعات رونما ہوئے ہیں۔ ہم سب کو یاد ہے کہ وہ دن کتنے تکلیف دہ تھے جب پچھلے سال بہت سے اسپتالوں میں آگ لگ گئی تھی یہ بہت تکلیف دہ صورتحال تھی۔ یہ بہت مشکل وقت تھا۔ ان حادثات میں بہت سے لوگ اپنی جان سے ہاتھ دھو بیٹھے۔ لہٰذا میں تمام ریاستوں سے درخواست کرتا ہوں کہ اب سے ہمیں سکیورٹی آڈٹ کرنا چاہیے، خاص طور پر اسپتالوں کا، حفاظتی انتظامات کو مستحکم کرنا چاہیے اور اسے ترجیحی بنیادوں پر بنانا چاہیے۔ ہم اس طرح کے واقعات سے بچ سکتے ہیں، اس طرح کے واقعات کو کم سے کم کیا جانا چاہیے، ہمارے رسپانس ٹائم کو بھی کم سے کم کیا جانا چاہیے، کوئی جانی و مالی نقصان نہیں ہونا چاہیے، اس کے لیے بھی میں آپ سے درخواست کروں گا کہ آپ اپنی ٹیم کو خاص طور پر اس کام پر مشغول کریں اور مکمل نگرانی کریں تاکہ ملک میں کہیں بھی کوئی حادثہ نہ ہو۔ ہمارے معصوم شہریوں کو جان نی گنوانی پڑے۔ ساتھیو، آپ سب نے وقت نکالا، اس کے لیے میں ایک بار پھر آپ سب کا شکریہ ادا کرتا ہوں اور میں آپ کے لیے ہمیشہ دستیاب ہوں۔ اگر آپ کے پاس کوئی اہم تجاویز ہیں تو مجھے اچھالگے گا۔ میں ایک بار پھر آپ سب کا بے حد شکریہ ادا کرتا ہوں۔